སྤྱི་ཡོངས་ནས་བཤད་ན།དེང་གི་སློབ་སྦྱོང་སྤྲོད་སྟངས་ལ།སྦྱང་བྱའི་ཤེས་ཡོན་གྱི་རྣམ་གྲངས་དང་སློབ་ཕྲུག་གི་མི་ཚེའི་འཚོ་བ་གཉིས་འབྲེལ་ལམ་དམ་པོ་མེད་པའི་ཞན་ཆ་ཡོད།དེ་ཡང་དཔེར་ན།མི་དགེ་བ་བཅུའམ་དེ་དག་གང་རུང་སྤྱད་པ་ལས་བྱུང་བའི་དཀའ་ངལ་ལ་གདོང་ལེན་དང༌།ལྷ་ཆོས་དགེ་བ་བཅུ་དང་མི་ཆོས་གཙང་མ་བཅུ་དྲུག་ཉམས་སུ་ལེན་ཚུལ་ཤེས་པ་ལ་བརྟེན་ནས་རང་གི་མི་ཚེ་དོན་ལྡན་དང་སྤྱི་ཚོགས་ཞི་བདེ་ལྡན་པ་ཞིག་སྐྲུན་ཐབས་སོགས་སློབ་ཚན་གྱི་ནང་དགོས་ངེས་ཀྱི་གནས་བབ་ཐོབ་མེད།འདི་འདྲའི་བསླབ་གཞི་བཟང་པོ་རྣམས་སློབ་ཚན་ཡོངས་དང་འབྲེལ་བར་བྱས་ཏེ།རྒྱུན་གཏན་འཚོ་བའི་ཁྲོད་དཀའ་ངལ་ལ་གདོང་ལེན་བྱ་ཚུལ་དང༌།ཤེས་བྱའི་གནད་ལ་རྣམ་པར་དཔྱོད་ཚུལ།གཞན་དང་འབྲེལ་མོལ་བྱ་བའི་ཐབས་རྩལ།རང་ཉིད་ལ་ཡིད་ཆེས།སེམས་ངལ་སེལ་ཐབས།ཐག་གཅོད་བྱེད་ཚུལ།གསར་གཏོད་དང་ཐོན་སྐྱེད་ཀྱི་བསམ་བློ།སྐྱེ་བོ་ནང་ཁུལ་གྱི་འབྲེལ་ལམ།གཞན་ལ་བསམ་ཤེས་བྱེད་ཚུལ་སོགས་ཀྱང་སློབ་སྟོན་བྱ་དགོས།འདི་དག་ནི་མི་ཚེ་དོན་ལྡན་དུ་འཁྱོལ་མིན་གྱི་གཞི་རྩ་ཡིན།